Hennalan hätämajoituskeskuksessa ristiriitatilanteet alkavat arkisista asioista.

Iltalehti uutisoi tänään, kuinka poliisi käy lähes päivittäin Lahden Hennalan hätämajoituskeskuksessa. Poliisi tulee paikalle aina henkilökunnan hälyttämänä.

Yksikön johtajan Markus Heikkilän mukaan henkilökunta ei tunne oloaan turvattomaksi vaan keskuksessa on nollatoleranssi väkivallalle.

- Hämeen poliisin kanssa olemme sopineet tällaisen mallin. Se, joka on häiriökäyttäytyjä, poistetaan yöksi. Aamulla hän sitten voi palaa keskukseen, ja elämä jatkuu eteenpäin. Vakavimmissa tapauksissa häiriökäyttäytyjä siirretään toiseen turvapaikkaan, Heikkilä sanoo Iltalehdelle.

Kärhämät alkavat pienistä, arkisista asioista. Ei poliittisista erimielisyyksistä tai etnisistä taustoista.

- Esimerkiksi sellainen tapaus, että rouva ei ole tyhjentänyt riittävän nopeasti pesukonetta ja toisen rouvan vuoro on alkamassa. Eli suomalainen pesulaepisodi. Tai on ollut sellainenkin tilanne, että asukkaan mielestä kaverin kengät ovat väärässä paikassa ja haisevat pahalle. Keskustelemalla kengät eivät siirry oikeaan paikkaan.

Heikkilä nostaa esimerkiksi myös tilanteen, jossa perheen lapsi käyttäytyy epäkohteliaasti aikuista kohtaan. Aikuinen alkaa ojentaa lasta, ja sitten onkin nokkapokka aikuisten välillä.

- Eli ihan samanlaista kuin suomalaisillakin.

Hennalan hätämajoitusyksikössä on tilaa 450 turvapaikanhakijalle.